[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 29.6.2006

COM(2006) 350 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΣΤΟ ΣΥΜΒΟΥΛΙΟ

Έκθεση ποιότητας σύμφωνα με τον κανονισμό (ΕΚ) αριθ. 1221/2002 του Ευρωπαϊκού Κοινοβουλίου και του Συμβουλίου, της 10ης Ιουνίου 2002 όσον αφορά τους τριμηνιαίους μη χρηματοπιστωτικούς λογαριασμούς του Δημοσίου

ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΣΤΟ ΣΥΜΒΟΥΛΙΟ

Έκθεση ποιότητας σύμφωνα με τον κανονισμό (ΕΚ) αριθ. 1221/2002 του Ευρωπαϊκού Κοινοβουλίου και του Συμβουλίου, της 10ης Ιουνίου 2002 όσον αφορά τους τριμηνιαίους μη χρηματοπιστωτικούς λογαριασμούς του Δημοσίου

Ο κανονισμός (ΕΚ) αριθ. 1221/2002 του Ευρωπαϊκού Κοινοβουλίου και του Συμβουλίου, της 10ης Ιουνίου 2002[1], δηλώνει στο άρθρο 8 ότι η Επιτροπή (Eurostat) υποβάλλει έκθεση στο Ευρωπαϊκό Κοινοβούλιο και στο Συμβούλιο, η οποία περιλαμβάνει αξιολόγηση της αξιοπιστίας των τριμηνιαίων στοιχείων που υπέβαλαν τα κράτη μέλη.

Η έκθεση της νομισματικής επιτροπής για τις απαιτήσεις πληροφόρησης, που ενέκρινε το Συμβούλιο Ecofin στις 18 Ιανουαρίου 1999, υπογράμμισε την ανάγκη για ένα πλήρες σύστημα στατιστικής πληροφόρησης για την υποστήριξη των αποφάσεων των φορέων χάραξης πολιτικής. Στο πλαίσιο αυτό, δόθηκε υψηλή προτεραιότητα στις βραχυπρόθεσμες στατιστικές δημόσιων οικονομικών με στόχο την κατάρτιση τριμηνιαίων χρηματοπιστωτικών λογαριασμών του Δημοσίου σύμφωνα με τους κανόνες του ΕΣΛ 95. Στη συνέχεια εφαρμόστηκε μια προσέγγιση βήμα προς βήμα. Το πρώτο στάδιο ήταν η έκδοση του κανονισμού (ΕΚ) αριθ. 264/2000 της Επιτροπής της 3ης Φεβρουαρίου 2000[2]. Σε ένα δεύτερο στάδιο, ορίστηκε στον κανονισμό (ΕΚ) αριθ. 1221/2002 ότι πρέπει να διαβιβάζονται δεδομένα σχετικά με τις υπόλοιπες συναλλαγές του EΣΛ 95[3].

Η παρούσα έκθεση ποιότητας περιλαμβάνει ένα γενικό τμήμα και παρέχει επίσης μια συνοπτική παρουσίαση των συμπερασμάτων και των συστάσεων κατά χώρα. Το γενικό τμήμα εξηγεί τις βασικές έννοιες και τα τεχνικά ζητήματα και συνοψίζει το τμήμα των χωρών. Πρέπει να σημειωθεί ότι μια πιο εκτεταμένη εξέταση θα είναι διαθέσιμη στον ιστοχώρο της Eurostat κατά τη διάρκεια του 2006. Στόχος της έκθεσης είναι να συλλάβει τις πολλαπλές διαστάσεις της ποιότητας στις στατιστικές και ακολουθούνται τα κύρια κριτήρια που χρησιμοποιούνται συνήθως για την αξιολόγηση της ποιότητας[4]. Η δομή της συζητήθηκε και συμφωνήθηκε σε γενικές γραμμές με τα μέλη της ομάδας εργασίας για τις βραχυπρόθεσμες στατιστικές των δημόσιων οικονομικών.

Δομή της έκθεσης ποιότητας

1. Θεσμικές ρυθμίσεις

2. Προσβασιμότητα και σαφήνεια

3. Επικαιρότητα και πεδίο κάλυψης της διαβίβασης δεδομένων

4. Συνεκτικότητα

4.1. Συνεκτικότητα μεταξύ τριμηνιαίων και ετησίων δεδομένων

4.2. Συνεκτικότητα μεταξύ των προσωρινών και των τελικών στατιστικών

5. Διαχρονική συγκρισιμότητα

6. Ακρίβεια και αξιοπιστία

6.1. Κάλυψη των πηγών δεδομένων

6.2. Μεθοδολογίες και υποθέσεις που χρησιμοποιούνται για τις εκτιμήσεις των στατιστικών

6.3. Εννοιολογικές αναπροσαρμογές του ΕΣΛ 95

6.4. Αναθεώρηση των στατιστικών

7. Συμπεράσματα και συστάσεις

Έκθεση ποιότητας

1. θεσμικές ρυθμίσεις

Οι τριμηνιαίοι χρηματοπιστωτικοί λογαριασμοί του δημόσιου καταρτίζονται από τις εθνικές στατιστικές υπηρεσίες σε όλα τα κράτη μέλη, εκτός από το Βέλγιο (Εθνική Τράπεζα του Βελγίου εξ ονόματος του Ινστιτούτου Εθνικών Λογαριασμών) και την Ισπανία (Υπουργείο Οικονομίας και Οικονομικών). Σε ορισμένα κράτη μέλη, τα τριμηνιαία μεθοδολογικά ζητήματα καλύπτονται από ομάδες εργασίας που αποτελούνται από εκπροσώπους της εθνικής στατιστικής υπηρεσίας, της εθνικής κεντρικής τράπεζας και του υπουργείου οικονομικών (προσέγγιση παρόμοια με αυτήν που εφαρμόζεται για τους ετήσιους λογαριασμούς). Επιπλέον, αυτές οι ομάδες εργασίας αναλύουν συχνά τη συνέπεια μεταξύ των τριμηνιαίων μη χρηματοπιστωτικών και χρηματοπιστωτικών λογαριασμών[5].

2. προσβασιμότητα και σαφήνεια

Η προσβασιμότητα αναφέρεται στις φυσικές συνθήκες υπό τις οποίες οι χρήστες μπορούν να λαμβάνουν δεδομένα, δηλαδή που να απευθυνθούν, πώς να τα παραγγείλουν, χρόνος παράδοσης και μορφότυποι για την πρόσβαση στα δεδομένα. Αναφέρει επίσης το εάν τα δεδομένα συνοδεύονται από τα κατάλληλα μεταδεδομένα και μεθοδολογικά εγχειρίδια. Η Eurostat δημοσιεύει αυτήν την περίοδο τα δεδομένα των κρατών μελών για τους φόρους και τις κοινωνικές πληρωμές, που καλύπτονται από τον κανονισμό (ΕΚ) αριθ. 264/2000 της επιτροπής, στον ιστοχώρο της. Οι υπόλοιπες τριμηνιαίες συναλλαγές του ΕΣΛ 95 θα είναι διαθέσιμες για το κοινό στις αρχές του 2006.

Όσον αφορά τις πολιτικές διάδοσης σε εθνικό επίπεδο, η κατάσταση είναι η εξής: 12 κράτη μέλη - Τσεχική Δημοκρατία, Δανία, Ισπανία, Ιταλία, Κύπρος, Μάλτα, Κάτω Χώρες, Αυστρία, Σλοβενία, Φινλανδία, Σουηδία και Ηνωμένο Βασίλειο - δημοσιεύουν σήμερα τους τριμηνιαίους μη χρηματοπιστωτικούς λογαριασμούς του δημοσίου, αν και η δημοσίευση είναι μερική σε κάποιες χώρες (δηλαδή κυρίως τριμηνιαίοι φόροι και κοινωνικές πληρωμές). Ορισμένα κράτη μέλη - Λιθουανία, Λουξεμβούργο, Κάτω Χώρες, Πολωνία και Σουηδία - σκοπεύουν να δημοσιεύσουν ή να διευρύνουν περαιτέρω το σύνολο δεδομένων που δημοσιεύεται το 2006. Οι δημοσιευμένες στατιστικές εμφανίζονται συνήθως στους ιστοχώρους των εθνικών στατιστικών υπηρεσιών, κυρίως στις εθνικές γλώσσες τους. Τα δεδομένα μερικές φορές συνοδεύονται από μεταδεδομένα ή από σύντομα μεθοδολογικά σημειώματα.

Η Eurostat έχε εκδώσει δύο εγχειρίδια για τη μεθοδολογία των τριμηνιαίων λογαριασμών του δημόσιου. Η πρώτη έκδοση, το εγχειρίδιο για την κατάρτιση των φόρων και των κοινωνικών πληρωμών σε τριμηνιαία βάση[6], δημοσιεύτηκε το 2002 και επικεντρωνόταν στις συναλλαγές που περιλαμβάνονται στον κανονισμό (ΕΚ) αριθ. 264/2000 της Επιτροπής. Το εγχειρίδιο αυτό συμπληρώθηκε από ένα νέο εγχειρίδιο για τους τριμηνιαίους μη χρηματοπιστωτικούς λογαριασμούς του δημοσίου, που καλύπτει όλες τις υπόλοιπες συναλλαγές του ΕΣΛ 95. Έχει παρόμοια δομή, που παρέχει μεθοδολογική καθοδήγηση και περιγράφει τις εθνικές πρακτικές για κάθε έναν από τους υποτομείς του δημοσίου. Το εγχειρίδιο αυτό θα είναι διαθέσιμο για το ευρύ κοινό στον ιστοχώρο της Eurostat στις αρχές του 2006.

Πρέπει να σημειωθεί ότι, βάσει των δύο κανονισμών για τις βραχυπρόθεσμες στατιστικές των δημοσίων οικονομικών, τα κράτη μέλη είναι υποχρεωμένα να διαβιβάσουν στην Eurostat μια περιγραφή των μεθόδων και των πηγών που χρησιμοποιούνται για την κατάρτιση τριμηνιαίων δεδομένων, καθώς και πληροφορίες για οποιαδήποτε αναθεώρηση της αρχικής περιγραφής μαζί με την κοινοποίηση των αναθεωρημένων δεδομένων. Το μόνο κράτος μέλος που δεν έχει ακόμη υποβάλει περιγραφή των πηγών και των μεθόδων για τις συναλλαγές που καλύπτονται από το κανονισμό (ΕΚ) αριθ. 1221/2002 είναι η Ιρλανδία.

3. επικαιρότητα και πεδίο κάλυψης της διαβίβασης δεδομένων

Η επικαιρότητα αφορά το χρονικό διάστημα ανάμεσα στη διαθεσιμότητα των στοιχείων και στο γεγονός που περιγράφουν. Σύμφωνα με τους κανονισμούς για τις βραχυπρόθεσμες στατιστικές των δημόσιων οικονομικών, τα δεδομένα πρέπει να διαβιβάζονται στην Eurostat το αργότερο εντός τριών μηνών από το τέλος του τριμήνου στο οποίο αναφέρονται τα δεδομένα.

Από την εξέταση των τριμηνιαίων διαβιβάσεων από το Δεκέμβριο του 2004 έως το Σεπτέμβριο του 2005, προκύπτει ότι δεκαπέντε κράτη μέλη διαβίβαζαν τους τριμηνιαίους μη χρηματοπιστωτικούς λογαριασμούς του δημόσιου τομέα χωρίς καθυστερήσεις : Οι χώρες αυτές ήταν η Δανία[7], η Γερμανία, η Ελλάδα, η Ιρλανδία, η Ιταλία, η Λετονία, το Λουξεμβούργο, η Μάλτα, οι Κάτω Χώρες, η Πορτογαλία, η Σλοβενία, η Σλοβακία, η Φινλανδία, η Σουηδία και το Ηνωμένο Βασίλειο. Άλλα κράτη μέλη (το Βέλγιο[8], η Τσεχική Δημοκρατία, η Ισπανία, η Γαλλία, η Κύπρος, η Ουγγαρία, η Αυστρία και η Πολωνία) είχαν καθυστέρηση τριών έως πέντε ημερών σε μια από τις διαβιβάσεις τους. Η Λιθουανία είχε καθυστέρηση πέντε ημερών κατά μέσο όρο και στις τέσσερις διαβιβάσεις. Η Eurostat αναλύει τα δεδομένα που παρέλαβε πολύ πρόσφατα από την Εσθονία. Θα πρέπει να τονισθεί ότι ορισμένες χώρες (Γερμανία, Σλοβενία και Σουηδία) διαβιβάζουν τα δεδομένα τους έως είκοσι ημέρες νωρίτερα, ανάλογα με το τρίμηνο.

Όσον αφορά την κάλυψη των διαβιβαζομένων δεδομένων σχετικά με τους φόρους και τις κοινωνικές πληρωμές (άρθρο 5 του κανονισμού (ΕΚ) No 264/2000) απαιτείται από τα κράτη μέλη να υποβάλλουν τριμηνιαία δεδομένα στην Eurostat από το πρώτο τρίμηνο του 1991. Για τα νέα κράτη μέλη απαιτούνται δεδομένα από το 1995 και ύστερα, στο πλαίσιο του αναθεωρημένου προγράμματος διαβίβασης του ΕΣΛ 95[9]. Για τις υπόλοιπες συναλλαγές που ΕΣΛ 95 (κανονισμός (ΕΚ) No 1221/2002 άρθρο 6) πρέπει να διαβιβάζονται τριμηνιαία δεδομένα από το πρώτο τρίμηνο του 1999 και ύστερα.

Η Ελλάδα, η Ισπανία, η Ιρλανδία, το Λουξεμβούργο και η Σουηδία ακόμη δεν έχουν διαβιβάσει αναδρομικές σειρές. Για τις άλλες συναλλαγές του ΕΣΛ 95 (κανονισμός (ΕΚ) αριθ. 1221/2002), οι περισσότερες χώρες συμμορφώνονται με τις απαιτήσεις. Ωστόσο, για την Κύπρο, την Ουγγαρία και τη Μάλτα οι χρονολογικές σειρές που λείπουν αφορούν την περίοδο 1999-2003 (για τη Μάλτα λείπουν μόνο τα στοιχεία του 1999). Για τη Σλοβενία η κάλυψη ορισμένων συναλλαγών του ΕΣΛ 95 είναι χαμηλή. Τα πιο σοβαρά κενά κάλυψης εμφανίζονται στην Κύπρο και την Ουγγαρία.

4. συνεκτικοτητα

Η συνεκτικότητα των στατιστικών αφορά την ικανότητά τους να συνδυάζονται αξιόπιστα με διάφορους τρόπους και για διάφορες χρήσεις.

4.1. Συνεκτικότητα μεταξύ των τριμηνιαίων και των ετήσιων δεδομένων

Και στους δύο κανονισμούς αναφέρεται ότι τα τριμηνιαία δεδομένα και τα αντίστοιχα ετήσια δεδομένα πρέπει να είναι συνεπή (άρθρα 3 και 4 αντίστοιχα). Κατά την ανάλυση της συνέπειας μεταξύ των τριμηνιαίων και των ετήσιων στοιχείων είναι δυνατόν να συμπεράνουμε ότι εξακολουθούν να υπάρχουν ορισμένες αναντιστοιχίες σε κάποιες συγκεκριμένες συναλλαγές για τη Δανία, το Λουξεμβούργο, την Πολωνία, τη Σουηδία και το Ηνωμένο Βασίλειο πριν από το 1999.

Στα δεδομένα για το 1999 και τα επόμενα έτη, εμφανίζονται αναντιστοιχίες για τα ακόλουθα κράτη μέλη : Τσεχική Δημοκρατία για διάφορες συναλλαγές του ΕΣΛ 95 (για το 2003 και το 2004), Δανία (για την D211 το 2003), Ιρλανδία (κυρίως για την P2 και την D4, για όλες τις χρονολογικές σειρές), Πολωνία (διάφορες αναντιστοιχίες πριν από το 2001) και Ηνωμένο Βασίλειο (αναντιστοιχίες κυρίως για τις D4, D5 και D7 για όλες τις χρονολογικές σειρές). Η Σλοβακία είναι το κράτος μέλος με τις περισσότερες αναντιστοιχίες μεταξύ των τριμηνιαίων και των ετήσιων δεδομένων· αυτό εξηγείται κυρίως από το γεγονός ότι δεν ενοποιεί τις D4, D7 και D9 σε τριμηνιαία βάση για την περίοδο 2001-2004.

4.2. Συνεκτικότητα μεταξύ των προσωρινών και των τελικών στατιστικών

Η μέση αναθεώρηση μιας τιμής μετά από δύο έτη, δηλαδή μετά από οκτώ τρίμηνα, αναλύθηκε τόσο σε απόλυτες όσο και σε ονομαστικές τιμές για να αξιολογηθεί εάν οι τελικές στατιστικές διαφέρουν σημαντικά από τις προσωρινές. Θα πρέπει να σημειωθεί ότι ο υπολογισμός αυτός ήταν δυνατός μόνο για τα κράτη μέλη που υπέβαλαν τουλάχιστον οκτώ τριμηνιαίες διαβιβάσεις για κάθε μία από τις συναλλαγές του ΕΣΛ 95[10].

Για τα κράτη μέλη που εμφανίζουν σημαντικές αναθεωρήσεις κατά την περίοδο αυτή, γίνεται αναφορά στις συναλλαγές ΕΣΛ 95 που επηρέασαν σημαντικά τις συνολικές δαπάνες ή τα συνολικά έσοδα (ή και τα δύο ). Ο δείκτης αυτός βοηθά στην αξιολόγηση του αντίκτυπου των αναθεωρήσεων, ιδιαίτερα της μεταβλητότητας της καθαρής χορήγησης / καθαρής λήψης δανείων B.9, που είναι σημαντικό εξισωτικό μέγεθος[11]. Υπάρχουν πολλοί παράγοντες που επηρεάζουν τις αναθεωρήσεις· για τις τριμηνιαίες στατιστικές αυτοί αφορούν όχι μόνο τη διαθεσιμότητα τελικών ετήσιων λογαριασμών αλλά και άλλους παράγοντες όπως η επικαιροποίηση, οι εξετάσεις της ποιότητας, οι αλλαγές των πηγών των δεδομένων ή των μεθόδων, οι εννοιολογικές αναπροσαρμογές του ΕΣΛ 95 κ.λπ.. Μια σημαντική πτυχή και των δύο κανονισμών είναι ότι πρέπει να χρησιμοποιούνται άμεσες πηγές για την κατάρτιση των μη χρηματοπιστωτικών λογαριασμών του δημόσιου τομέα και δεν πρέπει να διαβιβάζονται στην Επιτροπή εποχιακά διορθωμένα στοιχεία ( ανεπεξέργαστα δεδομένα ).

Συνοπτικά, όπου η διαθεσιμότητα δεδομένων επέτρεπε να πραγματοποιηθεί η ανάλυση αυτή, παρατηρήθηκε ότι η απόλυτη μέση αναθεώρηση της B.9 κυμαίνεται από 0,2% έως 0,4% του ακαθάριστου εγχώριου προϊόντος (ΑΕγχΠ) για το Βέλγιο, τη Γερμανία, τη Γαλλία και το Ηνωμένο Βασίλειο. Μια δεύτερη ομάδα κρατών μελών - Δανία, Ισπανία, Κάτω Χώρες, Πορτογαλία και Φινλανδία - εμφανίζει απόλυτη μέση αναθεώρηση σε διάστημα δύο ετών μεταξύ 0,6% και 0,9% του ΑΕγχΠ. Μια τρίτη ομάδα εμφανίζει απόλυτη μέση αναθεώρηση υψηλότερη από το 1% του ΑΕγχΠ· στην ομάδα αυτή περιλαμβάνεται η Ελλάδα (3,2%), η Ιταλία (1,5%), η Λετονία (2,1%), το Λουξεμβούργο (8,1%), η Αυστρία (1,1%) και η Σουηδία (1,2%). Οι αριθμητικές μέσες αναθεωρήσεις των τιμών μετά από δύο έτη τείνουν να εμφανίζουν χαμηλότερο αντίκτυπο των αναθεωρήσεων. Τα κράτη μέλη που παρουσιάζουν τις πιο σημαντικές μέσες αναθεωρήσεις κατά την περίοδο αυτή είναι η Ελλάδα (-3,2%)[12], το Λουξεμβούργο (5,7%) και η Σουηδία (1,2%).

Ο στόχος κατά την κατάρτιση των στατιστικών αυτών πρέπει να είναι η ελαχιστοποίηση, για κάθε τρίμηνο, των διαφορών μεταξύ των αρχικών εκτιμήσεων και των τελικών στοιχείων. Αν και δεν πραγματοποιείται παρόμοια αξιολόγηση της ποιότητας για τις ετήσιες στατιστικές, από το 1999 και ύστερα, ο μη σταθμικός μέσος όρος των απολύτων αναθεωρήσεων στους ετήσιους λόγους ελλείμματος των κρατών μελών είναι 0,27% του ΑΕγχΠ, μετά από έξι μήνες, 0,34% μετά από ένα έτος και 0,43% μετά από 18 μήνες.

5. Διαχρονική συγκρισιμότητα

Σκοπός της συγκρισιμότητας είναι η μέτρηση του αντίκτυπου των διαφορών στις εφαρμοζόμενες στατιστικές έννοιες και τα εργαλεία / τις διαδικασίες μέτρησης, όταν συγκρίνονται οι στατιστικές μεταξύ γεωγραφικών περιοχών, μη γεωγραφικών τομέων ή διαχρονικά. Ο κανονισμός (ΕΚ) 1221/2002 προέβλεπε μεταβατική περίοδο για τα κράτη μέλη που δεν ήταν σε θέση να χρησιμοποιούν τις πηγές και τις μεθόδους ή/και να ακολουθούν το χρονοδιάγραμμα που ορίζεται στον κανονισμό. Αρχικά έπρεπε να διαβιβάζονται οι «καλύτερες τριμηνιαίες εκτιμήσεις», όπου θα ενσωματώνονταν βαθμιαία οι νέες πληροφορίες που θα προέκυπταν κατά τη διαδικασία της κατάρτισης ενός βελτιωμένου συστήματος. Η μεταβατική περίοδος έληξε την 31 Μαρτίου 2005 (άρθρο 9(4)).

Τα περισσότερα κράτη μέλη δεν ανέφεραν ασυνέχειες[13] στις χρονολογικές σειρές κατά την περίοδο διαβίβασης. Οι εξαιρέσεις ήταν η Τσεχική Δημοκρατία (ενσωματώθηκαν νέες πηγές τριμηνιαίων δεδομένων από το 2003 και ύστερα), η Ισπανία (νέο έτος βάσης από το 2000), οι Κάτω Χώρες (αναθεώρηση των βάσεων μεταξύ 2000 και 2001· ενσωμάτωση νέων πηγών δεδομένων), η Πολωνία (εφαρμογή νέας μεθοδολογίας το 2004) και η Πορτογαλία (νέο έτος βάσης από το 2000).

6. ακρίβεια και αξιοπιστία

6.1. Κάλυψη των πηγών δεδομένων

Όσον αφορά τη χρήση των πηγών δεδομένων, το άρθρο 3 του κανονισμού (ΕΚ) No 264/2000 της Επιτροπής αναφέρει, σχετικά με το θέμα των φόρων και των κοινωνικών πληρωμών, ότι τα τριμηνιαία δεδομένα πρέπει να βασίζονται στις άμεσες πληροφορίες που είναι διαθέσιμες από βασικές πηγές όπως, για παράδειγμα, από δημόσιους λογαριασμούς ή διοικητικές πηγές που εκπροσωπεύουν, για κάθε κατηγορία, τουλάχιστον 90% του μεγέθους της κατηγορίας. Ο κανονισμός (ΕΚ) 1221/2002, που καλύπτει όλες τις υπόλοιπες συναλλαγές του ΕΣΛ 95, ορίζει ότι τα τριμηνιαία δεδομένα πρέπει να βασίζονται όσο το δυνατόν περισσότερο σε άμεσες πληροφορίες από βασικές πηγές με στόχο την ελαχιστοποίηση, για κάθε τρίμηνο, των διαφορών μεταξύ των αρχικών εκτιμήσεων των τελικών στοιχείων κατά περίπτωση.

Τα περισσότερα κράτη μέλη πληρούν το κριτήριο του 90% για τους φόρους και τις κοινωνικές πληρωμές, ιδίως για τους φόρους (D2, D5, D91). Η κατηγορία των κοινωνικών παροχών (D62) προκαλεί περισσότερες δυσκολίες, ιδίως για το Βέλγιο (87%), τη Γαλλία (85%) και την Ιρλανδία (75%).

Οι απαιτήσεις άμεσων πληροφοριών του κανονισμού (ΕΚ) 1221/2002 δεν είναι τόσο αυστηρές, κα αναφέρεται ότι τα τριμηνιαία δεδομένα πρέπει να βασίζονται όσο το δυνατόν περισσότερο σε άμεσες πληροφορίες. Η κατάσταση είναι διαφορετική από το ένα κράτος μέλος στο άλλο και ορισμένα από αυτά - Βέλγιο, Γαλλία, Ιρλανδία, Λετονία, Λιθουανία, Λουξεμβούργο, Ουγγαρία, Πορτογαλία και Σουηδία - αναφέρουν δυσκολίες κατά τη χρησιμοποίηση άμεσων βασικών πηγών για την κατάρτιση των τριμηνιαίων συναλλαγών του ΕΣΛ 95.

6.2. Μεθοδολογίες και υποθέσεις που χρησιμοποιούνται για τις εκτιμήσεις των στατιστικών

Και οι δύο κανονισμοί ορίζουν ότι οι άμεσες πληροφορίες πρέπει να συμπληρώνονται με αναπροσαρμογές της κάλυψης, εάν χρειάζεται, και με εννοιολογικές αναπροσαρμογές, ώστε να ευθυγραμμίζονται τα τριμηνιαία δεδομένα με τις έννοιες του ΕΣΛ 95. Σε όλα τα κράτη μέλη χρειάζονται αναπροσαρμογές για την εκτίμηση των τριμηνιαίων μη χρηματοπιστωτικών λογαριασμών του δημόσιου τομέα, ιδίως για τις συναλλαγές του ΕΣΛ 95 που καλύπτονται από τον κανονισμό (ΕΚ) 1221/2002. Το πρόβλημα της διαθεσιμότητας των δεδομένων συνδέεται κυρίως με την τοπική αυτοδιοίκηση (για παράδειγμα, στο Βέλγιο, στο Λουξεμβούργο, στην Αυστρία, στην Πορτογαλία, στο Ηνωμένα Βασίλειο) ή/και με συγκεκριμένες μονάδες του δημόσιου τομέα.

Ο βαθμός χρήσης στατιστικών μοντέλων για την εκτίμηση των στοιχείων που λείπουν διαφέρει από το ένα κράτος μέλος στο άλλο. Τα μοντέλα αυτά αναπτύχθηκαν στο Βέλγιο, την Τσεχική Δημοκρατία, τη Γαλλία και την Ιταλία, χρησιμοποιώντας βασικές πηγές ως δείκτες ή/και προβλέψεις. Ορισμένες χώρες χρησιμοποιούν μια μικτή προσέγγιση που βασίζεται στην κωδικοποίηση των τριμηνιαίων βασικών πηγών σε συναλλαγές του ΕΣΛ 95, με μεθοδολογία παρόμοια με αυτή που εφαρμόζεται στους ετήσιους λογαριασμούς, με εκτιμήσεις στη θέση των στοιχείων που λείπουν.

6.3. Εννοιολογικές αναπροσαρμογές του ΕΣΛ 95

Όπως αναφέρεται παραπάνω, πρέπει να πραγματοποιούνται εννοιολογικές αναπροσαρμογές ώστε να ευθυγραμμίζονται τα τριμηνιαία δεδομένα με τις έννοιες του ΕΣΛ 95. Οι περισσότερε από τις αναπροσαρμογές που πραγματοποιούνται στους κρυμμένους λογαριασμούς του δημόσιου τομέα είναι παρόμοιες με αυτές των ετήσιων λογαριασμών. Οι εν λόγω αναπροσαρμογές ακολουθούν στις αρχές του ΕΣΛ 95 όσον αφορά το χρόνο καταγραφής αλλά, όταν οι βασικές πηγές έχουν χρηματική βάση, εφαρμόζονται αναπροσαρμογές βάσει της δημιουργίας αξίας (κυρίως για τους φόρους και τις κοινωνικές εισφορές).

6.4. Αναθεώρηση των στατιστικών

Για να πραγματοποιηθεί ποσοτική ανάλυση για τις αναθεωρήσεις, ο δείκτης που χρησιμοποιήθηκε ήταν η αναθεώρηση, κατά το τέταρτο τρίμηνο, των τριών προηγούμενων τριμήνων από το 2002 έως το 2004, για καθεμία από τις συναλλαγές του ΕΣΛ 95. Τ παρακάτω πορίσματα περιγράφουν τον αντίκτυπο των αναθεωρήσεων στην B.9 (καθαρή χορήγηση / καθαρή λήψη δανείων).

Για το Βέλγιο, την Τσεχική Δημοκρατία, τη Δανία, τη Γερμανία, την Ισπανία, τη Γαλλία, την Κύπρο, τη Λετονία, τη Λιθουανία, τις Κάτω Χώρες και το Ηνωμένο Βασίλειο, η απόλυτη μέση αναθεώρηση των τριών προηγούμενων τριμήνων που πραγματοποιήθηκε κατά το τέταρτο τρίμηνο τροποποίησε την B.9 κατά 0,1% έως 0,5% του ΑΕγχΠ. Για την Ιταλία, την Πορτογαλία και τη Φινλανδία, οι αναθεωρήσεις αυτές ανήλθαν σε 0,7%, 0,6% και 0,9% του ΑΕγχΠ αντίστοιχα. Οι χώρες με τις υψηλότερες μέσες αναθεωρήσεις της B.9 ήταν η Ελλάδα (1,9% του ΑΕγχΠ), το Λουξεμβούργο (3,4%), η Ουγγαρία (2,8%), η Αυστρία (1,1%) και η Πολωνία (1,0%)

Δεδομένου ότι η Β.9 είναι εξισωτικό μέγεθος, πραγματοποιήθηκε επίσης αξιολόγηση του κατά πόσον οι αναθεωρήσεις κατά το τέταρτο τρίμηνο η επηρεάζουν τη συνολική δαπάνη των τριών προηγούμενων τριμήνων με διαφορετικό τρόπο. Για την Ελλάδα τόσο η συνολική δαπάνη όσο και τα έσοδα αναθεωρήθηκαν σημαντικά κατά μέσο όρο (3,3% και 2,8 % του ΑΕγχΠ αντίστοιχα). Για το Λουξεμβούργο και την Αυστρία, η συνολική δαπάνη αυξήθηκε πιο σημαντικά από τα έσοδα, ενώ το αντίθετο συνέβη στην Ουγγαρία. Στην Πολωνία, η κλίμακα των αναθεωρήσεων στα έσοδα και τις δαπάνες ήταν σχεδόν η ίδια (2,4% και 2,6% του ΑΕγχΠ αντίστοιχα). Το σφάλμα μεροληψίας κατά την ανάλυση των αριθμητικών μέσων τιμών είναι μικρότερο από 1% για όλες σχεδόν τις χώρες, εκτός από την Ουγγαρία (2,3%).

Το εύρος αυτών των αναθεωρήσεων δεν είναι πολύ σημαντικό, δεδομένου ότι έντεκα κράτη μέλη έχουν αναθεωρήσει τα τρία προηγούμενα τρίμηνα κατά 0,1% έως 0,5% του ΑΕγχΠ κατά μέσο όρο. Η εμπειρία της κατάρτισης αυτών των στατιστικών θα οδηγήσει πιθανώς σε χαμηλότερες αναθεωρήσεις διαχρονικά.

7. Συμπεράσματα και συστάσεις

Έχει επιτευχθεί σημαντική πρόοδος και οι τριμηνιαίοι μη χρηματοπιστωτικοί λογαριασμοί για το δημόσιο τομέα έχουν αναπτυχθεί περαιτέρω από τις πρώτες διαβιβάσεις και ύστερα. Τα δεδομένα για τις περισσότερες χώρες έχουν την κατάλληλη ποιότητα και είναι χρήσιμα για αναλυτικούς σκοπούς και θα πρέπει επομένως να διαδοθούν. Ορισμένα κράτη μέλη πρέπει να εφαρμόσουν συγκεκριμένα μέτρα για τη βελτίωση της ποιότητας των δεδομένων που υποβάλλουν. Σε ορισμένες περιπτώσεις, η βελτίωση μπορεί να επιτευχθεί με τη συμμόρφωση με την κοινοτική υποχρέωση υποβολής χρονολογικών σειρών στην Eurostat. Αυτό, εξ άλλου, θα αποτρέψει την κίνηση διαδικασίας επί παραβάσει στο πλαίσιο της συνθήκης εκ μέρους της Επιτροπής για να διασφαλιστεί ο πλήρης σεβασμός των κοινοτικών διατάξεων.

Οι παρατηρηθείσες αναθεωρήσεις είναι παρόμοιες με αυτές που εμφανίζονται σε άλλες βραχυπρόθεσμες (τριμηνιαίες στατιστικές). Θα πρέπει να προωθηθεί η δημοσίευση τριμηνιαίων μη χρηματοπιστωτικών λογαριασμών για το δημόσιο τομέα, με την κατάλληλη καθοδήγηση για τους χρήστες. Αυτό θα σημαίνει την παροχή κατάλληλων μεταδεδομένων που θα αντικατοπτρίζουν τις εθνικές πρακτικές και την προειδοποίηση των χρηστών σχετικά με τη μεταβλητότητα αυτών των τριμηνιαίων στοιχείων, ιδιαίτερα για ορισμένα κράτη μέλη. Η δημοσίευση θα είναι κίνητρο για την ποιότητα και η Eurostat σκοπεύει να διαδώσει τις στατιστικές αυτές στις αρχές του 2006 σε συνεννόηση με τα κράτη μέλη. Από την εμπειρία έχει φανεί ότι, σε εθνικό επίπεδο, οι χρήστες αποκτούν καλύτερη γνώση αυτών των στατιστικών, συνηθίζουν περισσότερο να αντιμετωπίζουν τη μεταβλητότητα των τριμηνιαίων στατιστικών και αναπτύσσουν καλύτερη κατανόηση των στατιστικών αυτών διαχρονικά.

Συνιστάται να συνεχιστεί διαχρονικά η αξιολόγηση αυτή ώστε να είναι δυνατή η παρακολούθηση της περαιτέρω προόδου που επιτυγχάνουν τα κράτη μέλη και να βελτιωθεί η ποιότητα. Παρακάτω παρουσιάζονται πιο συγκεκριμένες συστάσεις κατά κράτος μέλος:

- Βέλγιο: απαιτείται περαιτέρω πρόοδος όσον αφορά την κάλυψη των άμεσων πηγών, ιδιαίτερα για την D62, για την οποία δεν πληρούται το κριτήριο του 90% (87%).

- Τσεχική Δημοκρατία: πρέπει να εξασφαλιστεί η συνέπεια μεταξύ των τριμηνιαίων και των ετήσιων δεδομένων. Οι τόκοι πρέπει να ενοποιηθούν σε τριμηνιαία βάση σε όλες τις χρονολογικές σειρές. Πρέπει να προχωρήσει η σταδιακή ενσωμάτωση βελτιωμένων τριμηνιαίων βασικών πηγών.

- Δανία: δεν υπάρχουν συγκεκριμένες παρατηρήσεις, εκτός από την ανάγκη να εξασφαλιστεί η συνέπεια μεταξύ των τριμηνιαίων και των ετήσιων στατιστικών διαχρονικά.

- Εσθονία: τα δεδομένα διαβιβάστηκαν πολύ πρόσφατα. Η Eurostat αναλύει τις παρασχεθείσες πληροφορίες και θα επανέλθει εάν εντοπισθούν προβλήματα ποιότητας.

- Ελλάδα: συνιστάται να αναπτυχθούν περαιτέρω οι βασικές πηγές και να βελτιωθεί η ποιότητα. Ο αντίκτυπος των αναθεωρήσεων ήταν σημαντικός μετά από δύο έτη, και το ίδιο ισχύει για το τέταρτο τρίμηνο σε σχέση με τα τρία προηγούμενα τρίμηνα.

- Ισπανία: πρέπει να διατεθούν στην Eurostat οι χρονολογικές σειρές που λείπουν και πρέπει να καταρτιστεί ένα σχέδιο δράσης για το θέμα αυτό.

- Γαλλία: αναμένεται περαιτέρω πρόοδος ώστε να αυξηθεί η κάλυψη των άμεσων πηγών. Για την D.62, υπάρχει κάλυψη των άμεσων πληροφοριών κατά 85%. Για τις άλλες συναλλαγές του ΕΣΛ 95 που καλύπτονται από τον κανονισμό 1221/2002, χρησιμοποιούνται άμεσες πηγές για τις D.1, D.4 (δαπάνες) και P.1, μεταξύ άλλων.

- Ιρλανδία: Πρέπει να διαβιβαστεί στην Eurostat η μεθοδολογική περιγραφή των εθνικών πρακτικών για τις συναλλαγές του ΕΣΛ 95 που καλύπτονται από τον κανονισμό 1221/2002. Αναμένεται περαιτέρω πρόοδος όσον αφορά τη διεύρυνση της κάλυψης των άμεσων πηγών. Το κριτήριο του 90% του κανονισμού 264/2000 δεν πληρούται για την κατηγορία των κοινωνικών παροχών, D62 (75%). Πρέπει να εξασφαλιστεί η συνέπεια μεταξύ τριμηνιαίων και ετήσιων δεδομένων.

- Ιταλία: αναμένεται περαιτέρω πρόοδος όσον αφορά τη συνεκτικότητα μεταξύ προσωρινών και τελικών στατιστικών.

- Κύπρος: πρέπει να υποβληθούν στην Eurostat οι χρονολογικές σειρές που λείπουν και πρέπει να καταρτισθεί σχέδιο δράσης για το σκοπό αυτό. Αναμένεται περαιτέρω πρόοδος όσον αφορά την ανάπτυξη της διαθεσιμότητας τριμηνιαίων βασικών πηγών στην τοπική αυτοδιοίκηση.

- Λετονία: πρέπει να επιτευχθεί περαιτέρω πρόοδος όσον αφορά τη συνεκτικότητα μεταξύ προσωρινών και τελικών στατιστικών.

- Λιθουανία: πρέπει να διατεθούν στην Eurostat οι χρονολογικές σειρές που λείπουν και πρέπει να καταρτιστούν σχέδια για το σκοπό αυτό. Πρέπει να βελτιωθεί περαιτέρω η επικαιρότητα των διαβιβάσεων.

- Λουξεμβούργο: πρέπει να διατεθούν στην Eurostat οι χρονολογικές σειρές που λείπουν και πρέπει να καταρτιστεί ένα σχέδιο δράσης για το σκοπό αυτό. Αναμένεται περαιτέρω πρόοδος ώστε να βελτιωθεί η συλλογή τριμηνιαίων βασικών πηγών για την τοπική αυτοδιοίκηση. Ο αντίκτυπος των αναθεωρήσεων ήταν σημαντικός μετά από δύο έτη, και το ίδιο ισχύει για το τέταρτο τρίμηνο σε σχέση με τα τρία προηγούμενα τρίμηνα. Πρέπει να βελτιωθεί η ποιότητα στον τομέα αυτόν.

- Ουγγαρία: πρέπει να διατεθούν στην Eurostat οι χρονολογικές σειρές που λείπουν και πρέπει να καταρτιστεί ένα σχέδιο δράσης για το σκοπό αυτό. Πρέπει να βελτιωθεί περαιτέρω η επικαιρότητα των διαβιβάσεων. Αναμένονται περαιτέρω εξελίξεις όσον αφορά τη συλλογή τριμηνιαίων βασικών πηγών από την τοπική αυτοδιοίκηση. Παρατηρήθηκε σημαντικός αντίκτυπος των αναθεωρήσεων κατά την ανάλυση των αναθεωρήσεων που έγιναν στο τέταρτο τρίμηνο όσον αφορά τα τρία προηγούμενα τρίμηνα και πρέπει να ενισχυθεί η ποιότητα στον τομέα αυτόν.

- Μάλτα: πρέπει να διαβιβαστούν στην Eurostat οι χρονολογικές σειρές που λείπουν και πρέπει να καταρτιστεί σχέδιο δράσης το σκοπό αυτό.

- Κάτω Χώρες: αναμένεται περαιτέρω πρόοδος ώστε να ενσωματωθούν βαθμιαία βελτιωμένες τριμηνιαίες βασικές πηγές.

- Αυστρία: ο αντίκτυπος των αναθεωρήσεων ήταν σημαντικός μετά από δύο έτη και το ίδιο ισχύει για το τέταρτο τρίμηνο όσον αφορά τα τρία προηγούμενα τρίμηνα. Πρέπει να βελτιωθεί η ποιότητα ως προς το θέμα αυτό. Αναμένεται περαιτέρω πρόοδος όσον αφορά τη σταδιακή ενσωμάτωση βελτιωμένων τριμηνιαίων πηγών βασικών δεδομένων.

- Πολωνία: υπάρχει ανάγκη να εξασφαλιστεί συνέπεια μεταξύ τριμηνιαίων και ετήσιων δεδομένων διαχρονικά. Υπάρχουν σημαντικές αναντιστοιχίες για όλες σχεδόν τις μεταβλητές για τα έτη 1995-2000. Αναμένεται περαιτέρω βελτίωση όσον αφορά την αύξηση της συλλογής τριμηνιαίων βασικών πηγών. Ο αντίκτυπος των αναθεωρήσεων ήταν σημαντικός στο τέταρτο τρίμηνο όσον αφορά τα τρία προηγούμενα τμήματα και θα πρέπει να βελτιωθεί η ποιότητα ως προς το θέμα αυτό.

- Πορτογαλία: χρειάζεται περαιτέρω βελτίωση όσον αφορά τη συλλογή τριμηνιαίων δεδομένων από τις περιφερειακές διοικήσεις και την τοπική αυτοδιοίκηση, ιδίως όσον αφορά τη συλλογή για την P.51.

- Σλοβενία: οι συναλλαγές του ΕΣΛ 95 που λείπουν πρέπει να διαβιβαστούν στην Eurostat και πρέπει επίσης να εφαρμοστούν τα σχέδια για τη διαβίβαση των πληροφοριών αυτών το 2006.

- Σλοβακία: πρέπει να εξασφαλιστεί η συνέπεια μεταξύ τριμηνιαίων και ετήσιων δεδομένων και, ιδιαίτερα, πρέπει να ενοποιηθούν οι D4, D7 και D9. Αναμένονται περαιτέρω βελτιώσεις όσον αφορά την εκτίμηση δεδομένων που βασίζονται στη δημιουργία αξίας σε τριμηνιαία βάση.

- Σουηδία: οι χρονολογικές σειρές που λείπουν πρέπει να διαβιβαστούν στην Eurostat και πρέπει να καταρτιστεί σχετικό σχέδιο δράσης Πρέπει να πραγματοποιηθεί περαιτέρω πρόοδος όσον αφορά τη συλλογή τριμηνιαίων βασικών πηγών, ιδίως για τα ταμεία κοινωνικής ασφάλισης. Απαιτείται περαιτέρω βελτίωση όσον αφορά την ενοποίηση της D.4, τόσο σε ετήσια όσο και σε τριμηνιαία βάση. Πρέπει να καταβληθούν προσπάθειες για να εξασφαλιστεί συνεκτικότητα μεταξύ προσωρινών και τελικών στατιστικών.

- Ηνωμένο Βασίλειο: υπάρχει ανάγκη να εξασφαλιστεί συνεκτικότητα μεταξύ τριμηνιαίων και ετήσιων δεδομένων διαχρονικά και να αναπτυχθεί περαιτέρω η διαθεσιμότητα τριμηνιαίων βασικών πηγών για την τοπική αυτοδιοίκηση.

[1] Στη διεύθυνση http://europa.eu.int/eur-lex/pri/en/oj/dat/2002/l_179/l_17920020709en00010005.pdf

[2] Στη διεύθυνση http://europa.eu.int/eur-lex/pri/en/oj/dat/2000/l_029/l_02920000204en00040006.pdf

[3] Το περιεχόμενο των τριμηνιαίων μη χρηματοπιστωτικών λογαριασμών του Δημοσίου ορίστηκε με βάση τον κατάλογο των συναλλαγών του ΕΣΛ 95 που απαρτίζουν τις δαπάνες και τα έσοδα του Δημοσίου.

[4] Βλέπε ομάδα συμφερόντων CIRCA της Eurostat “Ποιότητα στις στατιστικές”, http://forum.europa.eu.int/Public/irc/dsis/Home/main.

[5] Σε ορισμένα κράτη μέλη όπως το Βέλγιο, η Λιθουανία, οι Κάτω Χώρες και το Λουξεμβούργο ο ίδιος οργανισμός καταρτίζει τόσο τους τριμηνιαίους μη χρηματοπιστωτικούς λογαριασμούς όσο και τους τριμηνιαίους χρηματοπιστωτικούς λογαριασμούς για το δημόσιο.

[6] Ευρωπαϊκές Κοινότητες (2002), εγχειρίδιο για την κατάρτιση των φόρων και των κοινωνικών πληρωμών σε τριμηνιαία βάση, Λουξεμβούργο: Υπηρεσία Επισήμων Εκδόσεων των Ευρωπαϊκών Κοινοτήτων.

[7] Η Δανία διαβίβασε τα στοιχεία στην Eurostat προκαταβολικά τόσο το Δεκέμβριο του 2004 όσο και το Μάρτιο του 2005.

[8] Στις τρεις τελευταίες διαβιβάσεις.

[9] Το αναθεωρημένο πρόγραμμα διαβίβασης του ΕΣΛ 95 πρόκειται να τεθεί σε ισχύ το 2006.

[10] Μέση διαφορά των εξής: Δεύτερο τρίμηνο 2005 μείον δεύτερο τρίμηνο 2003, πρώτο τρίμηνο 2005 μείον πρώτο τρίμηνο 2003, τέταρτο τρίμηνο 2004 μείον τέταρτο τρίμηνο 2002, τρίτο τρίμηνο 2004 μείον τρίτο τρίμηνο 2002, δεύτερο τρίμηνο 2004 μείον δεύτερο τρίμηνο 2002 και πρώτο τρίμηνο 2004 μείον πρώτο τρίμηνο 2002.

[11] Το ζήτημα των αναθεωρήσεων αναλύεται διεξοδικότερα στο σημείο 6, ακρίβεια και αξιοπιστία.

[12] Το αρνητικό πρόσημο σημαίνει αύξηση του των στοιχείων του ελλείμματος.

[13] Ασυνέχειες στις στατιστικές χρονολογικές σειράς εμφανίζονται όταν υπάρχει μια αλλαγή των προτύπων για τον ορισμό και την παρατήρηση μιας μεταβλητής διαχρονικά . Οι αλλαγές αυτές μπορεί να είναι αποτέλεσμα μιας απλής αλλαγής ή συνδυασμός πολλαπλών αλλαγών σε οποιοδήποτε χρονικό σημείο τις παρατηρήσεις της μεταβλητής. Στα συγκεκριμένα αίτια των ασυνεχειών σε μια στατιστική χρονολογική σειρά περιλαμβάνονται οι μεταβολές των ταξινομήσεων που χρησιμοποιούνται, των ορισμών της μεταβλητής, της κάλυψης, κ.λπ. ( βλ. ΟΟΣΑ, Γλωσσάριο Στατιστικών Όρων ).